EELNÕU	
KORRALDUS	
	
Tabasalu		                             . märts 2024 nr  	
	
Projekteerimistingimuste andmine 
Sõrve külas Sõrve tee 28 üksikelamu laiendamiseks ehitusprojekti koostamiseks		
	
01.03.2024 esitati läbi ehitisregistri Harku Vallavalitsusele projekteerimistingimuste taotlus Sõrve külas Sõrve tee 28, katastritunnusega 19801:001:2325, maatulundusmaa sihtotstarbega, 11009 m² suurusega katastriüksusele üksikelamu laiendamiseks ehitusprojekti koostamiseks. Maaüksus paikneb hajaasustusega piirkonnas, Kinnistu läänepoolne, ca 5770m² suurune ala on  rohevõrgustiku tuumalas, range režiimiga looduslikul haljasmaal. Ülejäänud kinnistu maakasutus on elamumaa. Kogu kinnistu paikneb tee perspektiivse sanitaarkaitsevööndi alas. Maaüksus jääb riigitee 11412 Sõrve tee kaitsevööndisse. Kaitsevööndi laius ehitusseadustiku (EhS) § 71 lõige 2 kohaselt on mõlemal pool äärmise sõiduraja välimisest servast kuni 30 m.

Projekteerimistingimuste taotluse kohaselt soovitakse üksikelamut laiendada üle 33% selle esialgu kavandatud mahust, vahetada katus ja välja ehitada teine korrus.

Ehitisregistri andmetel on kinnistul üksikelamu (registrikood 116031416 ehitisealune pind 123,0 m2, maht 545,0 m³), kasutusest maas majandushoone  (registrikood 116031418 ehitisealune pind 52,0 m2, maht 128,0 m³), garaaž (registrikood 116031419 ehitisealune pind 41,0 m2, maht 99,0 m³), kuur (registrikood 116031421 ehitisealune pind 30,0 m2, maht 93,0 m³) ja puurkaev (registrikood 221396871). Maa-ameti veebilehel kättesaadava kaardirakenduse põhjal paikneb kinnistul üksikelamu ja kolm abihoonet.

EhS § 26 lõike 1 kohaselt on projekteerimistingimused vajalikud ehitusloakohustusliku hoone või olulise avaliku huviga rajatise ehitusprojekti koostamiseks, kui puudub detailplaneeringu koostamise kohustus. EhS § 26 lõige 2 sätestab, et pädev asutus annab projekteerimistingimused hoone või olulise rajatise püstitamiseks või rajamiseks või laiendamiseks üle 33 % selle esialgu kavandatud mahust.

Planeerimisseaduse (PlanS) § 125 lõike 1 kohaselt on detailplaneeringu koostamine nõutav linnades, alevites ja alevikes ehitusloakohustusliku hoone püstitamiseks, olemasoleva hoone laiendamiseks üle 33% selle esialgu kavandatud mahust, olulise huviga rajatise püstitamiseks ja olulise ruumilise mõjuga ehitise ehitamiseks, kui olulise ruumilise mõjuga ehitise asukoht on valitud üldplaneeringuga.

Kuna ehitustegevust kavandatakse Sõrve külas, siis PlanS-st tulenevat detailplaneeringu koostamise kohustust ei esine.

PlanS § 125 lõige 2 sätestab, et lisaks PlanS § 125 lõikes 1 sätestatule on detailplaneeringu koostamine nõutav üldplaneeringuga määratud detailplaneeringu koostamise kohustusega alal või juhul. Harku valla üldplaneeringu järgi hajaasustuses detailplaneeringu koostamise kohustust ei teki.

Eeltoodust tulenevalt on käsitletaval juhul projekteerimistingimuste andmine võimalik.

EhS § 31 lg 4 punkti 1 kohaselt esitatakse projekteerimistingimuste eelnõu vajaduse korral kooskõlastamiseks asutusele, kelle seadusest tulenev pädevus on seotud projekteerimistingimuste taotluse esemega. Sõrve tee 28 maaüksus asub riigitee 11412 Sõrve tee kaitsevööndis. Sellest tulenevalt esitas vallavalitsus projekteerimistingimuste eelnõu kooskõlastamiseks Transpordiametile. Transpordiamet kooskõlastas oma 2024 saadetud kirjaga nr eelnõu märkustega, millega on käesolevat eelnõud täiendatud.

EhS § 33 lg 1 kohaselt kehtivad projekteerimistingimused viis aastat. Põhjendatud juhul võib pädev asutus projekteerimistingimuste kehtivuseks sätestada teistsuguse tähtaja või muuta projekteerimistingimuste kehtivuse tähtaega.

Harku Vallavalitsus peab põhjendatuks projekteerimistingimuste kehtivuse tähtajaks kolme aasta määramist, kuna kolme aastat võib pidada piisavaks ajaks soovi korral ehitusprojekti koostamiseks ja ehitusloa taotlemiseks. Juhul kui isik nimetatud aja jooksul ehitusluba ei taotle, ei piira miski tema poolt uute projekteerimistingimuste taotlemist sellele järgneval ajal, aga arvestades siis kehtivate üldiste kasutus- ja ehitustingimustega.

Ehitusseadustiku § 26 lõike 1, lõike 2 punkti 2, lõigete 3 ja 4, § 28, § 33 lõike 1, planeerimisseaduse § 125 lõigete 1 ja 2, Harku valla üldplaneeringu, 31.05.2018 Harku Vallavolikogu otsusega nr 51 kehtestatud Harku valla ehitustingimusi, miljööväärtuslikke alasid ja väärtuslikke maastikke määrava ning tihehoonestusalasid täpsustava teemaplaneeringu, kohaliku omavalitsuse korralduse seaduse § 6 lõike 1, § 22 lõike 2 ja Harku Vallavolikogu 25. mai 2017 määruse nr 21 “Harku valla ehitusmäärus” § 9 punkti 2 alusel:

1.	Anda projekteerimistingimused üksikelamu laiendamiseks ehitusprojekti koostamiseks aadressil Harku vald, Sõrve küla, Sõrve tee 28 vastavalt lisale 1.

2.	Projekteerimistingimused kehtivad märtsini  2027 (kaasa arvatud).

3.	Korraldust on võimalik vaidlustada 30 päeva jooksul selle teatavakstegemisest arvates, esitades vaide Harku Vallavalitsusele haldusmenetluse seaduse sätestatud korras või kaebuse Tallinna Halduskohtule halduskohtumenetluse seadustikus sätestatud korras.

4.	Korraldus jõustub teatavakstegemisest.
	
(allkirjastatud digitaalselt)	
	(allkirjastatud digitaalselt)	
Katrin Krause		
Vallavanem 
 	Maarja Lehemets-Tihhanov
Vallasekretär	

Jaotuskava: EHR-is Menetlus nr 418575, RAILI HINRIKUS, Raili.hinrikus@gmail.com